Mekpɔ Nu Madzɔmadzɔ Wɔwɔ Tefe Le Afi Sia Afi
WODZIM le Northern Ireland le fe 1965 me le fome dahe aɖe me. Du si woyɔna be County Derry mee menɔ tsi le “Xaxaɣi,” si nye ɣeyiɣi si me aʋa dziŋɔ aɖe yi edzi le Katolikotɔwo kple Protestanttɔwo dome fe 30 kple edzivɔ. Katolikotɔ siwo mesɔ gbɔ o la se le wo ɖokui me be Protestanttɔ siwo sɔ gbɔ wu la fe dziɖuɖua mewɔa nu ɖe yewo ŋu nyuie o, eye wotso wo nu be wona kpovitɔwo sẽa ŋuta le yewo ŋu, wowɔa nu fitifitiwo le akɔdanyawo, dɔwɔnyawo kple afetutu na dumeviwo fe nyawo me.
Mekpɔ nu madzɔmadzɔ wɔwɔ kple ameŋkumekpɔkpɔ tefe le afi sia afi. Wofom zi geɖe, wohem do goe le ʋu me heɖo tu dzinye zi geɖe, eye ale si kpovitɔwo alo asrafowo biaa gbem hetsaa ŋunye ya mele xexlẽ me o. Mese le ɖokuinye me be wowɔ nu madzɔmadzɔ ɖe ŋunye eye megblɔ na ɖokuinye be, ‘ɖeko mana ta kpoo alo aʋli ɖokuinye ta!’
Mekpɔ gome le gbɔlɔlɔ si wona ŋkɔe be Kwasiɖagbe Ʋukɔkɔɖi me le fe 1972 me be woatsɔ aɖo ŋku ame 14 siwo Britaintɔwo fe asrafowo da tu wu la dzi kple gbɔlɔlɔ si wowɔ tsɔ ɖo ŋku ale si Republican dunyaheha me tɔ siwo nye gamenɔlawo gbe nuɖuɖu kaka ku le fe 1981 me la dzi. Medoa Irelandtɔwo fe aflagawo ɖe dzi eye meŋlɔa nya siwo tsia tre ɖe Britaintɔwo ŋu ɖe afi sia afi si mekpɔ. Edze abe ɣesiaɣi si Katolikotɔ aɖe wɔ tsitretsiɖeŋunu la, wowunɛ alo wua ame gbogbo aɖewo ene. Eye zi geɖe la, amewo fe gbɔlɔlɔ va zua zitɔtɔ gã aɖe.
Esi menɔ yunivɛsiti la, menɔ sukuviwo dome míelɔ gbɔ tsɔ ʋli nutoa me nuwo ta kpɔkpɔ ta. Emegbe meʋu yi ɖatsi London, eye mekpɔ gome le gbɔ siwo sosialist-tɔwo lɔ tsɔ tsi tre ɖe dziɖuɖua fe ɖoɖo si dze abe hotsuitɔwo dzi koe wòde eye meɖe vi aɖeke na hiãtɔwo o ene ŋu la me. Mekpɔ gome le aglãdzenuwɔna aɖe si dɔwɔlawo fe habɔbɔ de to me tsɔ tsi tre ɖe dɔwɔlawo fe fetu dzi ɖeɖe kpɔtɔ ŋu la me. Eye menɔ eme hã míelɔ gbɔ tsɔ tsi tre ɖe tadzɔxexe ŋu le fe 1990 me, eye gbɔlɔlawo gblẽ nu geɖe le ablɔ si woyɔna be Trafalgar Square la dzi.
Gake nuwo meva yi abe ale si mekpɔ mɔ nɛ ene o. Le esi gbɔlɔlɔ nakpe ɖe mía ŋu míaɖo míafe taɖodzinuwo gbɔ tefe la, ɖe wòna fuléle nu gasẽ ɖe edzi ɖe mía me boŋ.
Ɣemaɣie xɔ̃nye aɖe na meva dze si Yehowa Ðasefowo. Ðasefoawo fiam le Biblia me be Mawu tsɔ ɖe le fu siwo kpem míele la me, eye be ava ɖɔ nu siwo katã amegbetɔwo fe nuwɔna gblẽ le mía ŋu la ɖo. (Yesaya 65:17; Nyaɖeɖefia 21:3, 4) Togbɔ be susu nyuiwo le amegbetɔwo si hã la, womate ŋu ahe dzɔdzɔenyenye avɛ alo ana amewo katã nasɔ gbeɖe o. Menye Mawu fe mɔfiafia ɖeɖe ko míehiã o, ke boŋ míehiã efe ŋusẽ be wòakpe ɖe mía ŋu míate ŋu aɖu ŋusẽ makpɔmakpɔ siwo le megbe na kuxi siwo le xexe sia me la dzi.
Fifia meva kpɔe be gbɔ siwo míelɔna tsã be míatsɔ atsi nu madzɔmadzɔ wɔwɔ nu la le ko abe tsikuku ɖe kusi me ene, maɖe vi aɖeke o. Nye dzi dze eme esi meva nyae be ɣeyiɣi aɖe gbɔna si me nu madzɔmadzɔ wɔwɔ maganɔ anyigba sia dzi o, eye sɔsɔminasɔe anɔ ame katã dome.
Biblia fia nu be Yehowa Mawu “lɔ̃a nya dzɔdzɔe.” (Psalmo 37:28) Esia nye susu aɖe si ta míate ŋu aka ɖe edzi be ahe dzɔdzɔenyenye si amegbetɔ fe dziɖuɖu aɖeke mate ŋu ahe vɛ gbeɖe o la vɛ. (Daniel 2:44) Ne èdi be yeasrɔ̃ nu geɖe wu tso nya sia ŋu la, ke te ɖe Yehowa Ðasefo siwo le miafe nutoa me ŋu alo ʋu míafe Nyatakakadzraɖofe si nye www.jw.org.
Togbɔ be susu nyuiwo le amegbetɔwo si hã la, womate ŋu ahe dzɔdzɔenyenye avɛ alo ana amewo katã nasɔ gbeɖe o
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn